ΓΡΑΠΤΗ ΕΡΩΤΗΣΗ E-0503/96 υποβολή: Cristiana Muscardini (NI) προς την Επιτροπή (1 Μαρτίου 1996)

Θέμα: Kατανομή των εμπορευματικών μεταφορών στο πλαίσιο των συνδυασμένων μεταφορών

Από τα στατιστικά παραρτήματα της «Ανακοίνωσης της Επιτροπής για τη μελλοντική ανάπτυξη της κοινής πολιτικής στον τομέα των μεταφορών» προκύπτει ότι κατά το 1990 οι εμπορευματικές μεταφορές στην Κοινότητα ήσαν κατανεμημένες κατά τον ακόλουθο τρόπο:

- Σιδηροδρομικές μεταφορές: 15,4%

- οδικές μεταφορές: 96,9%

- εσωτερικές πλωτές μεταφορές: 9,2%,

με μια συνεχή αύξηση των οδικών μεταφορών από 50,6% το 1970 σε 69,9% το 1990, ενώ αντιθέτως κατά την ίδια χρονική περίοδο οι μεταφορές εμπορευμάτων με σιδηρόδρομο μειώθηκαν από 27,8% σε 15,4%

λαμβάνοντας υπόψη ότι η κατάσταση αυτή

- οφείλεται πιθανώς στις γραφειοκρατικές διατυπώσεις των σιδηροδρομικών υπηρεσιών που παραδίδουν τα εμπορεύματα με καθυστερήσεις σε σύγκριση με τους οδικούς μεταφορές,

- ότι συμβάλλει στην επιδείνωση της περιβαλλοντικής ρύπανσης λόγω της αύξησης των εκπομπών τοξικών αερίων που συνεπάγεται η ανάπτυξη των οδικών μεταφορών,

- ότι δημιουργεί, ορισμένες ημέρες της εβδομάδας, συμφόρηση στις μεγάλες οδικές αρτηρίες λόγω της συνεχούς αύξησης του αριθμού των μεταφορικών οχημάτων που παρεμποδίζουν και καθυστερούν την κυκλοφορία των αυτοκινήτων μεταφοράς επιβατών,

ερωτάται η Επιτροπή:

1. δεν νομίζει ότι θα ήταν σκόπιμο να υπάρξει το ταχύτερο δυνατόν μια τεχνική εναρμόνιση όσον αφορά τα οδικά οχήματα και ειδικότερα τον τομέα των συνδυασμένων μεταφορών;

2. δεν νομίζει ότι θα έπρεπε να προτείνει τη διαλειτουργικότητα για τις αμαξοστοιχίες υψηλής ταχύτητας, ώστε να δημιουργηθούν δυνατότητες για τον εκσυγχρονισμό και την ταχύτερη διεκπεραίωση των εμπορευματικών μεταφορών;

3. δεν θεωρεί ότι η μείωση των οδικών εμπορευματικών μεταφορών και η προώθηση της μεταφοράς εμπορευμάτων με το σιδηρόδρομο εντάσσονται στις προτεραιότητες της ανάπτυξης της κοινής πολιτικής στον τομέα των μεταφορών, η οποία μάλιστα στοχεύει στην εξασφάλιση μιας κινητικότητας που δεν θα αποβαίνει εις βάρος του περιβάλλοντος;

Απάντηση του κ. Kinnock εξ ονόματος της Επιτροπής (7 Μαΐου 1996)

Η Επιτροπή αναγνωρίζει τη σημασία που πρέπει να αποδοθεί, στο πλαίσιο της κοινής πολιτικής των μεταφορών, στις συνδυασμένες μεταφορές και ιδιαίτερα στην ανάπτυξη των σιδηροδρμομικών εμπορευματικών μεταφορών. Προς το σκοπό αυτό, η Επιτροπή έχει ήδη προτείνει στο Συμβούλιο και αναλάβει η ίδια διάφορες ενέργειες όπως το άνοιγμα της πρόσβασης στο σιδηροδρομικό δίκτυο, με την οδηγία 91/440/ΕΟΚ ((ΕΕ L 237, 24.8.1991 )), ή τις πειραματικές δράσεις συνδυασμένων μεταφορών (PACT). Οι ενέργειες αυτές που αποσκοπούν στη βελτίωση της ποιότητας των υπηρεσιών στον τομέα των συνδυασμένων μεταφορών και στη δημιουργία νέων αξόνων μικτών μεταφορών, έχουν μεγάλη επιτυχία.

Όσον αφορά την τεχνική εναρμόνιση των οδικών οχημάτων, το Συμβούλιο έχει εγκρίνει έναν μεγάλο αριθμό νομοθετικών μέτρων τα οποία πρότεινε η Επιτροπή στο πλαίσιο της έγκρισης τύπου των οχημάτων με κινητήρα, του περιοδικού ελέγχου των οχημάτων και των απαιτήσεων για τη χρήση των εν κυκλοφορία οχημάτων όπως τα προβλεπόμενα ανώτατα όρια για βάρος και τις διαστάσεις, οι περιοριστές ταχύτητας και η συσκευή ελέγχου για την καταγραφή του χρόνου οδήγησης και ανάπαυσης του οδηγού. Τα πρότυπα για το βάρος και τις διαστάσεις, ειδικότερα, είχαν επίπτωση στην ανάπτυξη των τεχνικών προτύπων για τον σχετικό με τις συνδυασμένες μεταφορές εξοπλισμό όπως τα εμπορευματοκιβώτια και τα κινητά αμαξώματα. Η Επιτροπή θα εξετάσει κατά πόσο απαιτείται καλύτερη εναρμόνιση για την προώθηση των συνδυασμένων μεταφορών στην Ευρώπη.

Όσον αφορά τη διαλειτουργικότητα του σιδηροδρομικού δικτύου υψηλής ταχύτητας, μετά την υποβολή σχετικής πρότασης από την Επιτροπή ((ΕΕ C 203, 8.8.1995 )) και την κοινή θέση του Συμβουλίου ((ΕΕ C 356, 30.12.1995 )), η Επιτροπή επανεξετάζει τώρα την πρότασή της κατόπιν της δεύτερης ανάγνωσης του Κοινοβουλίου της 16ης Απριλίου 1996.

Η Επιτροπή υποστηρίζει πλήρως την άποψη ότι πρέπει να ενθαρρυνθεί μια μετάθεση των οδικών μεταφορών επιβατών και εμπορευμάτων προς άλλους τρόπους μεταφοράς. Είναι προφανές ότι η προώθηση των σιδηροδρομικών και συνδυασμένων μεταφορών καθώς και των ποτάμιων μεταφορών, στόχος ο οποίος εγγράφεται μεταξύ των προτεραιοτήτων της κοινής πολιτικής μεταφορών, θα συνέβαλε στη βελτιστοποίηση του συστήματος των μεταφορών και στην εξασφάλιση μιας διαρκούς κινητικότητας χάρις στην καλύτερη προστασία του περιβάλλοντος, στη βελτίωση της ασφάλειας και στην αποσυμφόρηση των οδικών δικτύων.